<classify> SERIKALI imesema kwa sasa hakuna kesi yoyote katika Mahakama ya Usuluhishi ya London iliyofunguliwa dhidi ya serikali na Kampuni ya Acacia Mining PLC.Aidha, imesema takwimu halisi za madai na gharama ambazo serikali inaweza kuwajibika kulipa kutokana na kushitakiwa katika mahakama mbalimbali za usuluhishi, itapatikana baada ya mashauri hayo kukamilika na kutolewa uamuzi.Waziri wa Katiba na Sheria, Profesa Palamagamba Kabudi aliyasema hayo bungeni jana alipokuwa akijibu swali la Mbunge wa Kigoma Mjini, Kabwe Zitto ACTWazalendo. Katika swali lake, Zitto alitaka kujua idadi ya mashitaka ambayo serikali imeshitakiwa, mangapi yameamriwa na ni kiasi gani cha fedha kwa dola za Marekani ambacho serikali inadaiwa kutoka na mashauri hayo.Akijibu swali hilo, Profesa Kabudi alisema licha ya kutokuwepo kwa kesi ambayo serikali imefunguliwa na Kampuni ya Acacia, yapo mashauri yaliyofunguliwa Julai 3, mwaka huu na kampuni mbili za madini za nchini; za Pangea Minerals Limited na Bulyanhulu Gold Mining Limited.Alisema utetezi wa serikali kwenye kesi hizo umekwishawasilishwa mahakamani na kampuni hizo zinaendelea na mashauri hayo kwa madai ya kulinda maslahi ya wanahisa wao.Kuhusu idadi kamili ya mashauri, Profesa Kabudi alisema mashauri yaliyofunguliwa nje ya nchi dhidi ya serikali kuanzia Novemba mwaka 2015, ni 13. Alisema mashauri hayo yapo katika mahakama mbalimbali za usuluhishi ikiwemo Mahakama ya Kudumu ya Usuluhishi PCA, Mahakama ya Kimataifa ya Usuluhishi London LCIA na Kituo cha Kimataifa cha Usuluhishi wa Migogoo ya Uwekezaji ICSID na katika Sekretarieti ya UNICTRAL ya Afrika Kusini.Alisema kutokana na mashauri hayo, jumla ya madai katika masharti yote ni dola za Marekani 185,580,009.76. Alisema mashauri yote yaliyopo kwenye mahakama hizo za kimataifa hayajatolewa uamuzi hivyo takwimu halisi za madai na gharama ambazo serikali inaweza kuwajibika kulipa haijajulikana.Napenda kulijulisha Bunge lako tukufu kwamba kwa mujibu wa masharti katika mikataba ya kimataifa, kanuni na desturi zinazosimamia mashauri ya usuluhishi kimataifa inaelekeza masuala ya kesi yaliyopo kwenye vyombo vya usuluhishi ni siri mpaka pale mahakama au baraza husika litakapoamua kuyaweka wazi,alisema.  <topic>: kitaifa 